РЕГЛАМЕНТ (ЕО) № 721/2007 НА КОМИСИЯТА
от 25 юни 2007 година
за привеждане в съответствие на Регламент (ЕО) № 884/2006 за определяне на подробни правила за прилагането на Регламент (ЕО) № 1290/2005 на Съвета за финансирането от страна на Европейския фонд за гарантиране на земеделието (ЕФГЗ) на интервенционни мерки под формата на операции на публично съхранение и отчитане на операции на публично съхранение от разплащателните агенции на държавите-членки, поради присъединяването на България и Румъния към Европейския съюз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на Република България и Румъния,
като взе предвид Акта за присъединяване на Република България и Румъния, и по-специално член 56 от него,
като има предвид, че:
(1)
В приложения IV и VI към Регламент (ЕО) № 884/2006 на Комисията (1) е необходимо да се внесат някои технически изменения поради присъединяването на България и Румъния към Европейския съюз.
(2)
Следва да се фиксират посочените в точка I.2 от приложение IV към Регламент (ЕО) № 884/2006 референтни лихвени проценти, необходими, за да се изчислят за България и Румъния финансовите разходи, които да се възстановят на въпросните държави за техните операции на публично съхранение, както и да се определи референтният период за 2007 г. за изчисляване на стандартните разходи, които да се възстановят на България и Румъния за техните операции за публично съхранение за бюджетната 2008 г.
(3)
Регламент (ЕО) № 884/2006 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 884/2006 се изменя, както следва:
1)
Допълнението към приложение IV се заменя с текста на приложение I към настоящия регламент.
2)
Част I, точка 1 от приложение VI се заменя с текста в приложение II към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 юни 2007 година.